《题袁子仁所藏巴船出峡图》
元代·吴莱

巴山一带高崔嵬，巴江万里从天来。前夫疾挽后夫推，黄牛白狗遽船开。

晓风东回水西上，淫滪堆头伏如象。盘旋鸟道怕张帆，汩没龙渊惊棹桨。

世人性命重涛波，吴盐蜀麻得利多。怪石急流须勇退，贪夫险魄谩悲歌。

神禹酾江江更恶，五丁凿路空岩崿。舟船可坐尚发危，栈阁能行终泪落。

嗟兹举目无不然，直愁平地即山川。至喜亭边聊酹酒，长年三老好摊钱。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》